**Sinéad Marie Bernadette O’Connor** (vuodesta 2018 **Shuhada’ Sadaqat**; 8. joulukuuta 1966 Dublin, Irlanti – 26. heinäkuuta 2023 Lontoo, Yhdistynyt kuningaskunta) oli irlantilainen poplaulaja ja lauluntekijä.

Nuoruus
-------

Sinéad O’Connor syntyi Dublinin Glenagearyn esikaupunkialueella. Hänen vanhempansa olivat ompelija Marie O’Grady ja rakennesuunnittelijasta asianajajaksi ryhtynyt Sean O’Connor. Sinéad oli kahdeksanvuotias, kun hänen vanhempansa erosivat. Hän ja hänen kaksi sisarustaan sijoitettiin äidin luokse. O’Connor väitti myöhemmin äitinsä olleen henkisesti väkivaltainen ja ajaneen hänet myymälävarkaaksi. Siksi hän muutti lopulta isänsä luokse. O’Connor kirjoitti pahoinpitelystä myös kappaleessa "Fire on Babylon" (1994).

O’Connor osoittautui liian hankalaksi isälleen ja tämän puolisolle, ja hänet lähetettiin 14-vuotiaana Dublinin Drumcondrassa sijainneeseen koulukotiin, joka oli yksi katolisen kirkon ylläpitämistä pahamaineisista Magdalene-pesuloista. O’Connor oli siellä 18 kuukautta. Vaikka hän ei pitänytkään paikasta ja kuvaili sitä myöhemmin vankilaksi, hän kertoi sen myös pelastaneen hänen elämänsä. Eräs opettajista esitteli O’Connorin paikallisen In Tua Nua -yhtyeen rumpalille. O’Connor oli yhtyeen mukana lyhyen aikaa.

Ura
---

### Nopea nousu

O’Connor vuonna 1987
O’Connor karkasi kotikoulun jälkeen sisäoppilaitoksesta ja muutti Dubliniin, missä aloitti uransa muusikkona. Hän liittyi pub rock -yhtye Ton Ton Macouteen. Ensign Recordsin edustaja kuuli 1985 O’Connorin esiintymisen ja pyysi tältä demonauhaa. O’Connor alkoi pian tämän jälkeen työstää ensimmäistä albumiansa, vuonna 1987 julkaistua *The Lion and the Cobra*. Sen myötä O’Connor sai heti mainetta uutena merkittävänä laulaja-lauluntekijänä. Albumi sai huomiota myös kansikuvastaan, jossa kalju O’Connor virnisti käsi nyrkissä nostettuna. Tyyli erosi huomattavasti aikansa muista naislauluntekijöistä.

O’Connorin toinen albumi *I Do Not Want What I Haven’t Got* ilmestyi 1990. Se oli vahvasti omaelämäkerrallinen, ja sillä oli Princen kirjoittama kappale "Nothing Compares 2 U", josta tuli O’Connorin uran suurin hittikappale. Se oli yksi vuoden 1990 myydyimmistä singleistä, ja itse albumi sai neljä Grammy-ehdokkuutta. Albumi palkittiin parhaana alternative-albumina, mutta O’Connor kieltäytyi vastaanottamasta sitä protestina Grammyjen äärimmäisen kaupallisuuden takia.

O’Connor alkoi 1990-luvun alussa saada myös huomiota protesteistaan. Yhdysvalloissa häntä ivattiin, kun hän kieltäytyi esiintymästä Yhdysvaltain kansallislaulun jälkeen. Frank Sinatra muun muassa uhkasi tämän takia löylyttää O’Connorin. *Saturday Night Livesta* O’Connor puolestaan vetäytyi vierailevan juontajan Andrew Dice Clayn misogynian takia.

### Uran lasku

O’Connorin kolmas albumi oli vuonna 1992 julkaistu *Am I Not Your Girl?*, jolla oli pääosin jazz-covereita. Se sai vain vähän kaupallista huomiota. O’Connor esiintyi vuoden 1992 aikana lopultakin myös *Saturday Night Live* -ohjelmassa, jossa hän repi paavi Johannes Paavali II:n kuvan protestina katolisen kirkon yritykselle peitellä Irlannissa kirkon pedofiiliskandaalia. Se johti O’Connorin uran suurimpaan kohuun, ja hänet muun muassa kaksi viikkoa myöhemmin buuattiin lavalta New Yorkissa järjestetystä Bob Dylan -tribuuttikonsertista.

O’Connorista tuli käytännössä sivullinen, ja hänen väitettiin jättäneen musiikkialan. Hän kuitenkin julkaisi 1994 LP:n *Universal Mother*, joka sai hyvä arvioita mutta jonka myynti ei ollut erityisen hyvää. O’Connor vetäytyi albumin jälkeen julkisuudesta, vietti aikaa lastensa kanssa ja kävi terapiassa.

O’Connor esiintymässä vuonna 2008.
O’Connor julkaisi 1997 EP:n *Gospel Oak* ja vuonna 2000 ensimmäisen täyspitkän albumin kuuteen vuoteen. *Faith and Courage* sai hyviä arvioita, ja se nostettiin monissa arvioissa vuoden parhaimpien albumien joukkoon. Siltä julkaistiin myös hittikappale "No Man’s Woman". Perinteistä irlantilaista musiikkia oli vuorossa albumilla *Sean-Nós Nua* (2002).

O’Connorin kerrottiin vuonna 2003 lopettavan uransa. *She Who Dwells in the Secret Place of the Most High Shall Abide Under the Shadow of the Almighty* -albumin piti jäädä hänen viimeisekseen. Kaksi vuotta myöhemmin ilmestyi kuitenkin reggae-vaikutteinen *Throw Down Your Arms* ja vuonna 2007 *Theology*.

O’Connorin yhdeksäs albumi *How About I Be Me (And You Be You)?* (2012) käsitteli *Theologyn* jälkeistä julkaisuuskuvaa eli seksuaalisuutta, uskontoa, toivoa ja epätoivoa. *I’m Not Bossy, I’m the Boss* (2014) sai inspiraationsa kampanjasta, joka kannusti naisten voimaantumiseen.

O’Connorin muistelmateos *Muistelmat* julkaistiin 2021, ja seuraavana vuonna ilmestyi dokumenttielokuva *Nothing Compares*, joka palkittiin muun muassa Irlannin elokuva- ja televisioakatemina parhaan dokumentin palkinnolla.

Yksityiselämä
-------------

O’Connorilla oli neljä lasta, joista vuonna 2004 syntynyt poika teki itsemurhan tammikuussa 2022. O'Connor kertoi vuonna 2003 julkisesti olevansa biseksuaali.

1990-luvulla O’Connorilla diagnosoitiin virheellisesti kaksisuuntainen mielialahäiriö, joka korjattiin myöhemmin traumaperäiseksi stressihäiriöksi ja masennukseksi. Traumat johtuivat hänen äitinsä väkivaltaisuudesta. Äiti myös varasteli pakonomaisesti. Äiti kuoli auto-onnettomuudessa 10. helmikuuta 1985.

O’Connor ilmoitti lokakuussa 2016 lopettaneensa 30 vuotta jatkuneen kannabiksen käytön ja olevansa kokonaan päihteetön.

### Uskonto ja nimenmuutos

O’Connor ilmoitti lokakuussa 2018 kääntyneensä muslimiksi ja vaihtaneensa nimekseen Shuhada’ Davitt. Myöhemmin hän käytti nimeä Shuhada’ Sadaqat. Saman vuoden marraskuussa uutisoitiin, että hän oli alkanut pitää valkoisia ihmisiä kuvottavina eikä enää halunnut viettää yhtään aikaa valkoisten tai ei-muslimien kanssa. Myöhemmin samassa kuussa hän ilmoitti kirjoittaneensa noin, koska halusi Twitter-tilinsä suljettavan. Syyskuussa 2019 hän pyysi anteeksi kommenttejaan ja sanoi, etteivät ne olleet totta silloin eivätkä nyt.*lähde?*

### Kuolema

O’Connor muutti heinäkuussa 2023 Lontooseen. Vain muutamaa viikkoa myöhemmin, 26. heinäkuuta, hänet löydettiin kuolleena uudesta asunnostaan Etelä-Lontoon Herne Hillistä. Kuolinsyytä ei ole ilmoitettu, mutta paikallinen poliisi ei pitänyt kuolemaa epäilyttävänä. Tammikuussa 2024 kuolinsyyntutkija ilmoitti kuoleman olleen luonnollinen.

Albumit
-------

1. *The Lion and the Cobra* (1987)
2. *I Do Not Want What I Haven’t Got* (1990)
3. *Am I Not Your Girl?* (1992)
4. *Universal Mother* (1994)
5. *Gospel Oak* (1997)
6. *So Far... The Best Of Sinéad O'Connor* (1997)
7. *Faith and Courage* (2000)
8. *Sean-Nós Nua* (2002)
9. *She Who Dwells in the Secret Place of the Most High Shall Abide Under the Shadow of the Almighty* (2003)
10. *Collaborations* (2005)
11. *Throw Down Your Arms* (2005)
12. *Theology* (2007)
13. *How about I Be Me (And You Be You)?* (2012)
14. *I’m Not Bossy, I’m the Boss* (2014)

Kirjat
------

* *Muistelmat*. (Rememberings, suom. Jänis Louhivuori) Minerva, 2022. ISBN 9789523753211

Elokuvat
--------

* Kathryn Ferguson: *Nothing Compares: Sinéad O'Connor.* UK–Irlanti, 2023. Dokumenttielokuva, 1 h 37 min.

Lähteet
-------

1. ↑  Sinéad O’Connor, acclaimed Dublin singer, dies aged 56 *irishtimes.com*. Viitattu 26.7.2023.
2. 1 2 3 4 5 6  Caroline Sullivan: Sinéad O’Connor obituary *The Guardian*.  26.7.2023. Guardian News & Media Limited. Viitattu 28.7.2023. (englanniksi)
3. 1 2  Rory Carroll: Sinéad O’Connor was found unresponsive in London flat, says Met (englanniksi) The Guardian 27.7.2023. Viitattu 27.7.2023.
4. 1 2 3 4 5 6 7  Sinéad O’Connor *Encyclopedia Britannica*.  27.7.2023. Viitattu 28.7.2023. (englanniksi)
5. ↑  Sinead O’Connor reveals her torment after she was sent to a Magdalene Laundry *irishcentral.com*.  7.2.2013. Viitattu 29.7.2023.
6. 1 2 3  Sinéad O’Connor *Biography.com*.  26.7.2023. Hearst Magazine Media, Inc. Viitattu 28.7.2023. (englanniksi)
7. 1 2 3 4 5 6  Jason Ankeny: Sinéad O'Connor Biography *Allmusic*. Netaktion, LLC. Viitattu 28.7.2023. (englanniksi)
8. ↑  Lester Fabian Brathwaite: Sinéad O'Connor tearing up a photo of the Pope on SNL was both the peak and nadir of her career *EW.com*.  26.7.2023. Viitattu 28.7.2023. (englanniksi)
9. ↑  Anttijussi Ripaoja: Laulaja Sinead O’Connorin 17-vuotias poika on kuollut *Ilta-Sanomat*.  8.1.2022. Viitattu 10.1.2022.
10. ↑  Sinead O'Connor: 'I Am A Rastafarian Despite Anti-Gay Views' (Arkistoitu – Internet Archive) Star Pulse 2007
11. ↑  Sinéad O’Connor does NOT have bipolar disorder *verywell.com*. Viitattu 2.10.2016.
12. ↑  Happy now: Has Sinead O'Connor finally put her pain behind her? *independent.co.uk*.  13.1.2013. Viitattu 2.10.2016. (englanniksi)
13. ↑   *www.iltalehti.fi*. Viitattu 25.10.2016.
14. ↑  http://www.iltalehti.fi/viihde/2016102422510395\_vi.shtml (Sinead O’Connor kääntyi muslimiksi ja vaihtoi nimensä - tältä muuttunut laulaja näyttää nykyään) *www.iltalehti.fi*. Viitattu 31.10.2018.
15. ↑  Sinead O’Connor (Shuhada Sadaqat): ‘I’m rebuilding life’ *thepointofeverything.com*.
16. ↑  Muslimiksi kääntynyt Sinéad O'Connor: "En halua viettää enää yhtään aikaa valkoisten kanssa" - Soundi.fi *Soundi.fi*. Viitattu 7.11.2018.
17. ↑  Catherine Nicholls, Alli Rosenbloom, Lisa Respers France: Irish singer Sinéad O'Connor's death not suspicious, police say *CNN*.  27.7.2023. Viitattu 28.7.2023. (englanniksi)
18. ↑  Sinéad O'Connor died of natural causes, coroner confirms *bbc.com*.  9.1.2024. Viitattu 9.1.2024. (englanniksi)
19. ↑  Mattila, Ilkka: Sinéad O’Connor tilittää tyylillä.  *Helsingin Sanomat*, 26.9.1994, s. 42. HS Aikakone (digitilaajille).

Aiheesta muualla
----------------

* Kuvia tai muita tiedostoja aiheesta **Sinéad O’Connor** Wikimedia Commonsissa

* Sinéad O'Connor obituary: A talent beyond compare BBC:n elämäkerta

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
	+ 2
	+ 3
	+ 4
* WorldCat

 |
|  |
| Kansalliset | 
* Norja
* Ranska
* BnF data
* Katalonia
* Saksa
* Italia
* Israel
* Suomi (KANTO)
* Yhdysvallat
* Latvia
* Tšekki
* Australia
* Korea
* Kroatia
* Alankomaat
* Puola

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Biographie

 |
|  |
| Muut | 
* Europeana
* SNAC
* IdRef
	+ 2

 |

 |